KOMISIJOS DIREKTYVA 2007/55/EB
2007 m. rugsėjo 17 d.
iš dalies keičianti Tarybos direktyvų 76/895/EEB, 86/362/EEB, 86/363/EEB ir 90/642/EEB tam tikrus priedus dėl didžiausios leistinos metilazinfoso likučių koncentracijos
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1976 m. lapkričio 23 d. Tarybos direktyvą 76/895/EEB dėl vaisiuose ir daržovėse bei ant jų išlikusių pesticidų likučių didžiausių koncentracijų nustatymo (1), ypač į jos 5 straipsnį,
atsižvelgdama į 1986 m. liepos 24 d. Tarybos direktyvą 86/362/EEB dėl pesticidų likučių grūduose ir ant jų didžiausių koncentracijų nustatymo (2), ypač į jos 10 straipsnį,
atsižvelgdama į 1986 m. liepos 24 d. Tarybos direktyvą 86/363/EEB dėl didžiausių pesticidų likučių koncentracijų gyvūninės kilmės maisto produktuose ir ant jų nustatymo (3), ypač į jos 10 straipsnį,
atsižvelgdama į 1990 m. lapkričio 27 d. Tarybos direktyvą 90/642/EEB dėl didžiausių pesticidų likučių koncentracijų tam tikruose augalinės kilmės produktuose ir ant jų, įskaitant vaisius ir daržoves, nustatymo (4), ypač į jos 7 straipsnį,
kadangi:
(1)
Komisija buvo informuota, kad remiantis su toksikologija ir poveikiu vartotojams susijusia nauja informacija gali reikėti persvarstyti nustatytas didžiausios leistinos metilazinfoso likučių koncentracijos vertes. Komisija paprašė valstybės narės, kuri remdamasi Tarybos direktyva 91/414/EEB (5) rengė ataskaitą apie metilazinfosą, parengti Bendrijos didžiausios likučių koncentracijos (DLK) verčių persvarstymo pasiūlymą. Toks pasiūlymas buvo pateiktas Komisijai.
(2)
Bendrijos DLK vertės ir Maisto kodekse rekomenduojamos koncentracijos vertės nustatomos ir vertinamos taikant panašias metodikas. Kodekse nustatyta keletas metilazinfoso DLK verčių. Valstybė narė ataskaitos rengėja įvertino ir kodekso DLK vertėmis pagrįstas Bendrijos DLK vertes remdamasi nauja informacija apie pavojų vartotojams.
(3)
Trumpalaikis ir visą gyvenimą trunkantis maisto produktuose esančio metilazinfoso poveikis vartotojams buvo apskaičiuotas iš naujo ir įvertintas pagal Bendrijos metodiką ir praktiką, atsižvelgiant į Pasaulio sveikatos organizacijos paskelbtas rekomendacijas (6). Tuo remiantis reikėtų nustatyti naujas DLK vertes, kurios nesukels nepriimtino poveikio vartotojui.
(4)
Siekiant užtikrinti, kad vartotojas būtų tinkamai apsaugotas nuo be leidimo naudojamų augalų apsaugos produktų likučių poveikio, visiems atitinkamiems maisto produktų ir (arba) pesticidų deriniams reikėtų nustatyti DLK vertes, atitinkančias žemutinę analizinio nustatymo ribą.
(5)
Todėl būtina pakeisti direktyvų 76/895/EEB, 86/362/EEB, 86/363/EEB ir 90/642/EEB prieduose nustatytas DLK vertes, siekiant tinkamai prižiūrėti ir kontroliuoti, kaip laikomasi draudimo jas naudoti, ir apsaugoti vartotoją.
(6)
Bendrijos prekybos partneriai per Pasaulio prekybos organizaciją buvo informuoti apie naujas DLK vertes, ir bus atsižvelgta į jų pastabas apie šias koncentracijos vertes.
(7)
Todėl direktyvos 76/895/EEB, 86/362/EEB, 86/363/EEB ir 90/642/EEB turėtų būti atitinkamai iš dalies pakeistos.
(8)
Šioje direktyvoje nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 76/895/EEB II priedo įrašas „metilazinfosas“ išbraukiamas.
2 straipsnis
Direktyva 86/362/EEB iš dalies keičiama pagal šios direktyvos I priedą.
3 straipsnis
Direktyva 86/363/EEB iš dalies keičiama pagal šios direktyvos II priedą.
4 straipsnis
Direktyva 90/642/EEB iš dalies keičiama pagal šios direktyvos III priedą.
5 straipsnis
Valstybės narės ne vėliau kaip iki 2008 m. kovo 18 d. priima ir paskelbia įstatymus ir kitus teisės aktus, būtinus šios direktyvos įgyvendinimui. Jos nedelsdamos pateikia Komisijai tų nuostatų tekstą bei tų nuostatų ir šios direktyvos atitikmenų lentelę.
Valstybės narės taiko minėtas nuostatas nuo 2008 m. kovo 19 d.
Priimdamos šias nuostatas, valstybės narės daro jose nuorodą į šią direktyvą arba tokia nuoroda daroma jas oficialiai skelbiant. Valstybės narės nustato tokios nuorodos darymo tvarką.
6 straipsnis
Ši direktyva įsigalioja dvidešimtą dieną nuo jos paskelbimo Europos Sąjungos oficialiajame leidinyje.
7 straipsnis
Ši direktyva skirta valstybėms narėms.
Priimta Briuselyje, 2007 m. rugsėjo 17 d.